CELEX: 32016D1818
Language: hr
Date: 2016-10-10 00:00:00
Title: Provedbena odluka Vijeća (EU) 2016/1818 od 10. listopada 2016. o izmjeni Provedbene odluke 2014/170/EU radi brisanja Republike Gvineje s popisa nekooperativnih trećih zemalja u borbi protiv nezakonitog, neprijavljenog i nereguliranog ribolova

14.10.2016   
            
            
               HR
            
            
               Službeni list Europske unije
            
            
               L 278/46
            
         PROVEDBENA ODLUKA VIJEĆA (EU) 2016/1818
   od 10. listopada 2016.
   o izmjeni Provedbene odluke 2014/170/EU radi brisanja Republike Gvineje s popisa nekooperativnih trećih zemalja u borbi protiv nezakonitog, neprijavljenog i nereguliranog ribolova
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1), a posebno njezin članak 34. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Uredbom (EZ) br. 1005/2008 uspostavlja se sustav Unije za sprečavanje nezakonitog, neprijavljenog i nereguliranog (NNN) ribolova, odvraćanje od njega i njegovo zaustavljanje.
            
         
               (2)
            
            
               U poglavlju VI. Uredbe (EZ) br. 1005/2008 utvrđuje se postupak utvrđivanja nekooperativnih trećih zemalja u borbi protiv ribolova NNN te se predviđa uspostava popisa takvih nekooperativnih trećih zemalja.
            
         
               (3)
            
            
               Komisija je svojom Odlukom od 15. studenoga 2012. (2) uključila informacije o bitnim činjenicama i razmatranjima na kojima se temelji mogućnost takvog utvrđivanja te je njome obavijestila osam trećih zemalja, uključujući Republiku Gvineju (dalje u tekstu „Gvineja”), o mogućnosti da ih se utvrdi kao zemlje koje Komisija smatra nekooperativnim trećim zemljama.
            
         
               (4)
            
            
               Provedbenom odlukom od 26. studenoga 2013. (3) Komisija je utvrdila Gvineju kao nekooperativnu treću zemlju u borbi protiv ribolova NNN. U toj odluci Komisija je navela razloge zbog kojih smatra da Gvineja nije ispunila svoje obveze prema međunarodnom pravu da kao država zastave, država luke, obalna država ili država trgovine poduzme mjere za sprečavanje ribolova NNN, odvraćanje od njega i njegovo zaustavljanje.
            
         
               (5)
            
            
               Provedbenom odlukom 2014/170/EU (4) Vijeće je donijelo popis popis nekooperativnih trećih zemalja koji uključuje Gvineju.
            
         
               (6)
            
            
               Nakon uvrštavanja Gvineje na taj popis Gvineja je nastojala ispraviti stanje zbog kojeg je uvrštena na popis i poduzeti konkretne mjere kojima može ispraviti utvrđene nedostatke.
            
         
               (7)
            
            
               Na temelju informacija koje je dobila Komisija čini se da je Gvineja provela svoje obveze prema međunarodnom pravu i donijela odgovarajući pravni okvir u borbi protiv ribolova NNN. Uspostavila je sustav sankcija s učinkom odvraćanja. Isto tako, uspostavila je odgovarajući i učinkovit program praćenja, kontrola i inspekcijskih pregleda izradom nacionalnog plana inspekcijskih pregleda, uvođenjem nadzora iz zraka te opremanjem centra za praćenje ribarstva potpuno operativnim sustavom za praćenje plovila. Gvineja je preispitala i svoje sustave za registraciju i izdavanje dozvola te uvela tehničke mjere i mjere očuvanja i upravljanja kako bi osigurala razumnu ravnotežu između izdanih dozvola za ribolov, dostupnih sredstava te kapaciteta kontrole i izvršavanja. Nadalje, Gvineja je ponovno razmotrila svoje sudjelovanje u regionalnim organizacijama za upravljanje u ribarstvu (RFMO-ovi), poboljšala je ispunjavanje međunarodnih obveza koje proizlaze iz preporuka i rezolucija tih organizacija te poduzela odgovarajuće mjere protiv gvinejskih plovila NNN s popisa plovila NNN koje su izradili RFMO-ovi.
            
         
               (8)
            
            
               Čini se i da na temelju poduzetih radnji Gvineja uspijeva osigurati ispunjavanje svojih obveza prema međunarodnom pravu, posebno s obzirom na članke 61., 62., 94., 117. i 118. Konvencije Ujedinjenih naroda o pravu mora te članke 18., 19. i 20. Sporazuma Ujedinjenih naroda o ribljim stokovima.
            
         
               (9)
            
            
               Stoga se može zaključiti da je stanje zbog kojeg je Gvineja bila uvrštena na popis ispravljeno te da je Gvineja poduzela konkretne mjere kojima može postići trajno poboljšanje stanja.
            
         
               (10)
            
            
               Provedbenu odluku 2014/170/EU slijedom toga bi trebalo izmijeniti kako bi se Gvineja izbrisala s popisa nekooperativnih trećih zemalja u borbi protiv ribolova NNN.
            
         
               (11)
            
            
               Ovom Odlukom ne isključuju se naknadni koraci koje bi Unija mogla poduzeti, u skladu s Uredbom (EZ) br. 1005/2008, ako se na temelju činjenica otkrije da Gvineja ne ispunjava svoje obveze prema međunarodnom pravu da kao država zastave, država luke, obalna država ili država trgovine poduzme mjere za sprečavanje ribolova NNN, odvraćanje od njega i njegovo zaustavljanje.
            
         
               (12)
            
            
               S obzirom na štetne posljedice izazvane uvrštenjem na popis nekooperativnih trećih zemalja, primjereno je da brisanje Gvineje s popisa nekooperativnih trećih zemalja odmah počne proizvoditi učinke,
            
         DONIJELO JE OVU ODLUKU:
   Članak 1.
   Gvineja se briše iz Priloga Provedbenoj odluci 2014/170/EU.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Luxembourgu, 10. listopada 2016.
      
         
            Za Vijeće
         
         
            Predsjednica
         
         G. MATEČNÁ
      
   
   
      (1)  SL L 286, 29.10.2008., str. 1.
   
   
      (2)  Odluka Komisije оd 15. studenoga 2012. o obavješćivanju trećih zemalja o tome da Komisija smatra da postoji mogućnost da ih se utvrdi kao nekooperativne treće zemlje na temelju Uredbe Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje (SL C 354, 17.11.2012., str. 1.).
   
      (3)  Provedbena odluka Komisije оd 26. studenoga 2013. o utvrđivanju trećih zemalja za koje Komisija smatra da su nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje (SL C 346, 27.11.2013., str. 2.).
   
      (4)  Provedbena odluka Vijeća 2014/170/EU od 24. ožujka 2014. o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje (SL L 91, 27.3.2014., str. 43.).